user
11- Kow iyo toban fikir?


assistant
Kow iyo Toban Fikir Oo Inagu Soo Dhaca Balse Aan Sax Ahayn (Qaybta :3aad)

9: Hawshan hadda ma qaban kartide hadhaw u dhigo

Dib-u-dhigashadu waa dhib weyn oo ina haysta in qofku hawl uu hadda qaban karo, ka meermeero kadibna uu dib-u-dhigto, taasi oo keenta in uu ilaawo qabashadeedii ama uu marwalba dib u sii riixo oo uu is dhaho hadhaw baad qabataaye iskadaa hadda.

Dib-u-dhigashadu waa aabbaha caajiska iyo wahsiga, marka qofku la qabsado in uu caaddadaas barto noloshiisa oo dhan bay saamayn ku yeelanaysaa, taasi oo keenaysa in qofku wixii uu qaban lahaaba aanu qaban oo farba dhaqaajin. Waxa kale oo ay keenta in qofka firfircoonidii iyo niyaddii ay ka lumiso, qofkiiba waxa uu noqonayaa caga-jiid wahsi badan oo aan niyad u hayn waxba.

Si aad marwalba u ahaato ruux firfircoon oo niyad-san, iska ilaali in ay maskaxdaada ku soo dhacdo hawl hadda kuu taal dib u dhigo, hawl kasta wakhtigeeda ku qabo.

10: Cid i garab taagan baan jirin aniga

Dad badan ayaa waxa ay horumar la gaadhi waayeen, in wax kasta oo naftoodu rabto ay ku xidhayaan cid kale in ay kala shaqayso waxaas heliddiisa, iskuma arkayaan iyagu in ay waxaas samaysan karayaan ama ay raadsan karayaan, balse cid kale oo ku garab siisa ayuun bay raadinayaan habeen iyo maalinba. 

Dadkani maba aamisana in kaligood ay wax qabsan karayaan, in kaligood ay horumar is gaadhsiin karayaan, in kaligood ay tallaabo qaadi karayaan, wax walba waxa ay doonayaan in ay cid ugu tiirsanaadaan.

Tusaale ahaan; qof aan shaqaysan balse u arka sababta shaqo la'aantiisa in ay tahay caaqilka ama suldaanka reerka oo aan shaqo la doonin ama aan boos gayn, waxa uu u arkaa in haddii uu suldaanku shaqo gayn lahaa, in xilligan uu isku filnaan lahaa oo lacag shaqaysan lahaa.

Shalay kaligaa baad dunida timi, barrina kaligaa baad ka tagi, qofna kuma raacayo godkana kula geli maayo; noloshana sida aanay ciddina kuugu lammaanayn ee qof walba tiisa gaarka uu u baacsanayo, adiguna taada ka adkow oo cid kale in ay gacan ku qabato oo horumar ku gaadhsiiso haka filan, waa lagu caawin karaa, laakiin caawintaasi waa tusaalooyin iyo tilmaamo qudha ee cidna ficil kuuma noqonayso, adiga ayaa lagaa rabaa in aad ka mira dhaliso noloshaada oo meel iska soo saarto.

11: Dhibaatada iminka igu dhacday waxa iigu sabab ah wax hore oo la soo dhaafay

In aad waxa maanta kugu dhacaya ama mashaakilka ku haysta ku xidho ama la xidhiidhiso wax mar hore dhacay, taasina waxa ay sababaysaa in wax walba oo dhibaato kugu dhacda in aad la xidhiidhiso ama u sababayso dhacdo hore oo la soo dhaafay.
Tusaale ahaan; in aad ku dhacdo imtixaanka qaadashada kaadhka dareewalnimada, kadibna aad sababta guuldarada ama eedda aad dusha u saarto dugsigii aad ka soo baratay darawalnimada, kuna tilmaanto mid aan si fiican dadka wax ugu dhigin oo wax walba aad garan weydo ku eeddayso in uu isaga masuul ka yahay. Dukaan baad ka soo iibsatay shaadh, markii aad guriga tagtay ayaad ogaatay in uu jeexan yahay shaadhka aad sidato, waxa aad islamarkiiba tidhi shaadhkii waagii hore aad ka iibsaday uu sabab u ah in uu mid jeexan maanta isoo siiyo.

Waxa kugu dhacaya maanta haku xidhin ama ha u sababayn wax hore ee aad soo dhaaftay, haddii kale marwalba waxa aad aaminsanaanaysaa in wax walba oo kugu dhacaya ay sabab u yihiin wixii hore ee aad soo dhaaftay.

Ugu dambayn, kow iyo tobankaas fikir ee inagu soo dhaca balse aan habboonayn iska ilaali. Waan rajaynayaa in dhammaan qodobadaasi ay ku anfaceen, haba yaraatee wax uun aad ka qaadatay.